**MOCIÓ PER UN MUNICIPI LAIC**

**A FAVOR DE LA LLIBERTAT DE CONSCIÈNCIA I LA IGUALTAT DE TRACTE**

|  |
| --- |
| La laïcitat és un principi fonamental en una societat democràtica i diversa. És essencial per garantir la igualtat de tracte de totes les persones, independentment de la seva religió o creences, i per preservar la llibertat de consciència i de pensament.    Portada a la pràctica, la laïcitat significa la separació de religió i estat. És a dir, que les institucions públiques i els serveis que presten no han d'estar controlats o influenciats per cap religió o creença. També significa que l'espai públic ha de ser neutral i igualitari per a totes les opcions de consciència.  A Espanya, la laïcitat ha estat històricament una lluita i una demanda social. Tot i que la Constitució reconeix l'aconfessionalitat de l'Estat, l'Església catòlica encara presenta una situació de privilegi en relació amb altres opcions de consciència. Això s'evidencia en els acords concordataris signats entre l'Estat espanyol i la Santa Seu, que estableixen una sèrie de privilegis econòmics, jurídics i socials per a l'Església catòlica, com són les exempcions d'impostos, el finançament a través de l'IRPF o la potestat de nomenar el professorat de religió sufragat per l'Administració pública, entre d'altres.  També és rellevant assenyalar que en els darrers anys la societat espanyola ha experimentat canvis profunds. La secularització continua avançant i la religió té cada vegada menys importància en una part important de la població. Alhora, persones arribades d'altres parts del món han tornat a la nostra societat més diversa culturalment i religiosament. Per aquesta raó, és fonamental que les institucions públiques, incloent-hi els ajuntaments, s'adaptin a aquests canvis socials.  Els Ajuntaments són les administracions que tenen una relació més directa i propera amb la ciutadania i és el primer nivell on s'ha de manifestar la neutralitat i la separació respecte als assumptes de consciència. El repte de garantir la llibertat de consciència i la igualtat de tracte també s'ha d'impulsar des de la resposta local per no afavorir ni discriminar ningú per la seva religió o creences.  Impulsar la laïcitat a nivell municipal és un avenç per a la construcció d'una societat més justa, tolerant i respectuosa amb la diversitat de consciència.  Per tot el que s’ha exposat, el/els Grups Municipals signants \_\_\_\_\_\_\_\_\_\_\_\_\_\_\_\_\_\_\_de l'Ajuntament de \_\_\_\_\_\_\_\_\_\_\_\_\_\_\_\_\_\_\_proposen al Ple els següents ACORDS:     1. **Posar fi a l'exempció fiscal de l'Església catòlica.**  L’Impost de Béns Immobles s'ha d'aplicar a totes les propietats eclesiàstiques que no estiguin destinades al culte tal com estableix la jurisprudència a la Unió Europea. 2. **Recuperar els béns immatriculats indegudament pel bisbat.**  En tots els municipis, l'Església catòlica ha aprofitat durant dècades un privilegi preconstitucional atorgat durant el franquisme per apropiar-se de patrimoni públic com esglésies, ermites, cementiris, cases rectorals, centres comunitaris, terrenys, etc. El Ple de l'Ajuntament, com a representació de tota la ciutadania del municipi, ha de liderar la lluita pel retorn d'aquests béns per la via política i judicial. 3. **Regular el finançament de patrimoni privat.**  Les inversions de l'Administració per conservar el patrimoni cultural públic han de procurar que el pressupost públic destinat tingui un retorn per a la ciutadania i no es quedi en mans privades. 4. **Fomentar la igualtat de tracte respecte a totes les opcions de consciència.**  L'Ajuntament ha d'organitzar les relacions amb les entitats religioses amb els mateixos principis que amb la resta d'entitats privades: tramitació de permisos, participació en subvencions, pagament d'impostos i taxes municipals, etc. El consistori ha de procurar que les persones amb opcions de consciència no religiosa puguin celebrar els diferents ritus de pas: naixements, matrimonis o funerals, en les mateixes condicions físiques i materials que les confessions religioses. 5. **Garantir tanatoris, enterraments i cementiris civils.**  Els tanatoris públics o de concessió municipal han d'habilitar sales adaptades i oferir serveis per a totes les opcions de consciència, siguin religioses o no. Els cementiris han de tenir zones comunes per a totes les persones difuntes i zones exclusives per a les persones que desitgin ser enterrades segons les seves creences.      1. **Respectar la neutralitat de les institucions públiques.** Els actes oficials, com per exemple, inaugurar una obra pública o un edifici del patrimoni cultural, no poden comptar amb el protagonisme o la participació d'una confessió determinada. Així mateix, les autoritats municipals no poden acudir en representació del seu càrrec a actes confessionals.      1. **Limitar els símbols religiosos a l'espai públic.** Evitar la presència de símbols de qualsevol confessió religiosa en edificis municipals i limitar-la en els espais comuns de la localitat. ***(Posar exemples d'espais amb símbols religiosos al municipi)*** |

